ພັກເສລີປະຊາທິປະໄຕ ຄືນມາກໍາອໍານາດ ອີກຄັ້ງນຶ່ງ ໃນຍີ່ປຸ່ນ (ສະໄລດ໌) 
ພັກ LDP ໄດ້ຮັບ 293 ບ່ອນນັ່ງ ແລະພັກພາຄີ New Komeito ​ໄດ້​ຮັບ 31 ບ່ອນນັ່ງ ໃນສະພາຕໍ່າ ທີ່ມີທັງໝົດ 480 ບ່ອນນັ່ງ ຂະນະທີ່ພັກລັດຖະບານໄດ້ 57 ບ່ອນນັ່ງ.
ພັກເສລີປະຊາທິປະໄຕ ຫຼື LDP ຈະກັບຄືມາມີອໍານາດອີກຄັ້ງ ນຶ່ງ ລຸນຫລັງໄດ້ ຮັບໄຊຊະນະຢ່າງຂາດລອຍ ໃນການເລືອກຕັ້ງ ສະພາແຫ່ງຊາດຂອງຍີ່ປຸ່ນໃນວັນອາທິດວານນີ້ ຫລັງຈາກໄດ້ ເປັນພັກຝ່າຍຄ້ານ ມາເປັນເວລາ 3 ປີ ໂທລະພາບ NHK ຂອງຍີ່ປຸ່ນເວົ້າວ່າ ພັກ LDP ຊຶ່ງນໍາພາໂດຍ ອະດີດນາຍົກ ລັດຖະມົນຕີ Shinzo Abe ໄດ້ຮັບ 293 ບ່ອນນັ່ງ ແລະພາຄີ ຄືພັກ New Komeito ໄດ້ຮັບ 31 ບ່ອນນັ່ງ ຢູ່ໃນສະ ພາຕໍ່າທີ່ມີສະມາຊິກທັງໝົດ 480 ຄົນນັ້ນ ສະພາບການນີ້ ແມ່ນ ຮັບປະກັນ ສຽງສ່ວນຫລາຍ 2 ສ່ວນ 3 ໃຫ້ແກ່ພັກ LDP ແລະ ພັນທະມິດ ຊຶ່ງພຽງພໍທີ່ຈະຂ້າມຜ່ານສະພາສູງ ບ່ອນທີ່ພັກປະຊາ ທິປະໄຕແຫ່ງຍີ່ປຸ່ນ ຫລື DPJ ຂອງລັດຖະບານຊຸດປັດຈຸບັນນີ້ ເປັນພັກດຽວທີ່ມີບ່ອນນັ່ງຫລາຍທີ່ສຸດນັ້ນ ພັກ DPJ ຊຶ່ງນໍາພາໂດຍທ່ານ Yoshihiko Noda ນາຍົກລັດຖະມົນຕີຄົນປັດຈຸບັນ ໄດ້ ຮັບບ່ອນນັ່ງແຕ່ພຽງ 57 ບ່ອນໃນການເລືອກຕັ້ງວັນອາທິດວານນີ້ ຊື່ງທ່ານ Noda ກໍໄດ້ ປະກາດລາອອກຈາກຕໍາແໜ່ງຫົວໜ້າພັກດັ່ງກ່າວໃນທັນທີ ແລະຍອມຮັບວ່າພັກ DPJ ບໍ່ສາມາດທີ່ຈະຕອບສະໜອງໄດ້ ຕາມຄວາມຄາດຫວັງຂອງປະຊາຊົນ ໃນການອອກຄໍາເຫັນກ່ຽວກັບຜົນການເລືອກຕັ້ງນັ້ນ ທ່ານ Abe ກ່າວວ່າ ປະຊາຊົນຍີ່ປຸ່ນ ໄດ້ກ່າວປະຕິເສດ “ບໍ່” ຕໍ່ເວລາສາມປີແຫ່ງການເມືອງທີ່ມີຄວາມສັບສົນ ທີ່ນໍາພາໂດຍ ພັກປະຊາທິປະໄຕແຫ່ງຍີ່ປຸ່ນນັ້ນແລ້ວ ທ່ານກ່າວອີກວ່າ ປະຊາຊົນໄດ້ຮຽກຮ້ອງໃຫ້ມີ ການກອບກູ້ເອົາເສດຖະກິດຂອງຍີ່ປຸ່ນຄືນມາ ແລະເວົ້າຢໍ້າວ່າ ອັນນີ້ ແມ່ນຈະເປັນພາລະ ກິດອັນສໍາຄັນທີ່ສຸດຂອງທ່ານ ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ສະແດງຄວາມຊົມເຊີຍຕໍ່ທ່ານ Abe ແລະຜົນສໍາເລັດຂອງທ່ານ ແລະເວົ້າວ່າ ທ່ານມີຄວາມກະຕືລືລົ້ນ ທີ່ຈະໄດ້ເຮັດວຽກ ຮ່ວມ ກັບລັດຖະບານໃໝ່ຂອງຍີ່ປຸ່ນຢ່າງໃກ້ຊິດ ໃນຄໍາຖະແຫລງເປັນລາຍລັກອັກສອນສະບັບນຶ່ງ ທ່ານໂອບາມາໄດ້ເນັ້ນໜັກເຖິງຄວາມສໍາຄັນ ແຫ່ງການເປັນພັນທະມິດລະຫວ່າງ ສະ ຫະລັດ ແລະຍີ່ປຸ່ນ ຊຶ່ງຕາມຄໍາເວົ້າຂອງທ່ານນັ້ນ ແມ່ນ “ເປັນເສົາຫລັກແຫ່ງສັນຕິພາບແລະຄວາມ ອຸດົມຮັ່ງມີຂອງຂົງເຂດ ”